Noul ministru al Educației, Pavel Năstase, a aprobat un document prin care profesorii care au picat concursul de director de școală pot fi repuși în funcții.

Persoanele care până la organizarea concursului de director de școli au ocupat funcția de drector sau director adjunct de școală și nu au fost admise la concurs sau nu au participat la concurs vor putea fi numite în funcția de director sau director adjunct prin decizie a inspectorului școlar general, potrivit unui document aprobat de noul ministru al Educației, Pavel Năstase, transmis către inspectoratele școlare și prezentat de Ziarul de Iași.



Numirea „prin detașare în interesul învățământului” trebuie să aibă avizul consiliului de administrație al inspectoratului școlar și acordul scris al persoanei solicitate. Documentul precizează că numirea se realizează până la organizarea unui nou concurs, dar nu mai târziu de sfârșitul anului scolar 2016-2017.

„În vederea soluționării situațiilor pentru care nu s-au admis deciziile de numire în funcțiile de director și director adjunct prin detașare în interesul învățământului, situațiile raportate la data de 6.01.2017, prin derogare de la prevederile art. 24 alin (1) din Metodologia privind organizarea și desfășurarea concursului pentru ocuparea funcțiilor de director și director adjunct din unitățile de invățământ preuniversitar, aprobată prin OMENCS nr. 5080/2016, în funcțiile de director și director adjunct rămase vacante după validarea rezultatelor concursului pot fi numite și persoane care până la organizarea concursului au ocupat funcții de director sau de director adjunct în unitatea de învățământ respectivă și nu au participat la concurs sau au participat la concurs, dar nu au fost admise”, se arată în documentul care poartă semnătura ministrului Educației, Pavel Năstase și pe cea a secretarului de stat Liviu Pop.



(clic pe imagine pentru a mări)